拿破崙一世

**拿破崙一世**，姓波拿巴氏，科西嘉阿雅克肖人也，世為島中大族。一七六九年八月十五生。其年，熱那亞鬻科西嘉予法國，其父卡洛，攜妻子隨保利抗法國，事敗，遂屈法國之下，避居山林中。食不足，又沾山中溼氣，身短而腹有癬患。年九歲，就學布里埃納軍校，卓異過人，薦於巴黎軍官學校。

## 投身革命

年十六，父卒。輟學從戎，授炮兵少尉，隨軍環行四境。讀盧梭之書，心慕其言。大革命起，拿破崙還科西嘉。時島人三黨，曰保王、曰革命、曰獨立。拿破崙隨革命黨雅各賓，為團練中校。後獲罪於帕歐里，一七九三年六月，奔法國。

時英國等出兵佐波旁氏法王平亂。拿破崙將革命軍守土倫，退英水師。益為革命黨所重，拜准將。熱月之變間，與羅伯斯庇有舊，以拒任義大利軍團免。共和四年葡月中旬元日，督政官巴拉斯復用拿破崙，任巴黎校尉，平保王黨亂，授陸軍中將。拿破崙尤善火炮，主集炮重擊，以騎兵速攻，連戰皆捷。風月中旬二日，都督義大利諸軍事。九日，娶博阿內氏。後二日，就任。

共和初定，歐洲神聖羅馬帝國、英國、西班牙等，懼革命黨及己，乃結盟攻法國。拿破崙就任，強越阿爾卑斯山，奧地利薩丁尼亞聯兵當之。拿破崙分而破之，拔米蘭，圍曼圖亞。奧地利以阿爾文奇、維姆澤解圍，再敗。曼圖亞既下，奧地利軍萬八千人降。復東向，至蒂羅，卡爾大公當之，三敗。奧地利遂割奧屬低地予法國，又以義大利為法屬。由是聲威日高，在督政府之上。

督政府忌拿破崙。拿破崙乃上書請伐埃及，以啟法國東向印度之道，實出走以自保也。督政府懼拿破崙居巴黎，將奪其國，許之，以拿破崙為都督埃及諸軍事。六年牧月下旬元日，攻馬爾他聖若望騎士團，拔。獲月中旬三日，率兵登亞歷山大港，以二萬五千兵與十萬馬穆魯克戰於金字塔下，克之，法軍僅損三百人。然水師為英國納爾遜所敗，輜重不至。鄂圖曼素壇塞利姆三世聞之，命耶札兒帕夏自阿卡向開羅，穆斯塔法帕夏自羅得島向杜姆亞特，以圍攻拿破崙，合六萬之眾。拿破崙以輜重不至不可敵，乃思東出敘利亞，攻其不備也。以萬三千兵分九軍，各領六炮。自領餘軍十六炮，自杜姆亞特浮海攻雅法，七年風月中旬七日，城破，進圍阿卡。久攻不下，乃退，殺降囚及有疾者以利急行。既還埃及，熱月上旬七日，鄂圖曼來攻，敗之於阿布磯兒。自伐埃及以降，輜重遭斷，戰不能以全力，亦無以班師，東征初，有舟師四百，今餘二舶，革命黨名望日墜，保王黨稍復。遂棄軍於埃及，自還國，國人歡迎，而埃及法軍怨之。拿破崙伐埃及時，攜學院大家同行，考埃及古物。遂啟埃及學，居功至偉。

## 進握國政

時列國復盟圖法國，督政府已傳令班師。唯海道塞於英國，不能西返，乃謀廢拿破崙。八年霧月上旬八日，拿破崙聯督政官西哀、杜可，並富歇、塔列朗、呂西安·波拿巴等，兵圍立法院，令以拿破崙、西哀、杜可為臨時執政。尋廢西哀，製八年憲法，為首席執政，獨掌國政，始製《拿破崙法典》，命特龍謝、馬利維、普雷阿梅納、波塔利草擬，拿破崙親定，取大革命之善法，合以盧梭之學。拿破崙曰：「諸公百姓，大革命今歸其原旨，革命事既已。」

早自七年霧月，拿玻里嘗侵羅馬，既下，旋退。以拿破崙困於埃及，列國復盟以圖法國也。後俄羅斯舒佛洛夫攻波河，莫羅不能當，退守熱那亞，後為馬賽納敗於瑞士境。逢英俄不和，退還國。奧地利卡爾大公敗儒當，渡萊茵河，連戰皆捷。遂以馬賽納代儒當，督政府亦急召拿破崙班師。霧月之變後，拿破崙領兵三萬七千救熱那亞。未至，熱那亞失。八年牧月中旬十日，敗奧地利梅拉士於芒泰貝洛。梅拉士整敗軍，以防輜重遭斷，未行。拿破崙以其將退，分兵二路攻之。下旬五日，梅拉士渡博米達河，分奧特部阻米蘭道，自領中軍攻馬倫戈。拿破崙急令分兵還，未至，馬倫戈失，法軍東退重整。奧軍以其必取，梅拉士乃以傷退，命札奇領中軍。午後，南路分兵還。問兵於德賽，對曰：「日方午，雖必失，猶可一戰。」乃以分兵重炮擊奧陣。奧軍亂，復命騎兵急取，入敵陣，擄札奇。奧軍大潰，奧特率全師渡河，得還。法軍損二千人，德賽亦歿陣中。

馬倫戈既捷，奧地利始求和，以英國在其後，不欲法國得地。乃命莫羅攻霍亨林登，敗若望大公。奧地利乃以義大利、低地國、萊茵河為法屬。英國亦議和於法國。然兩國未遵和約，英國又法國廢王之弟路易為國賓。適時英屬北美十三洲獨立，美國初建。法屬多明尼各叛亂又不能平，乃棄美洲殖民地，以路易斯安那售美國，以亂英國。

## 自成帝業
十三年霧月中旬五日，十二年憲法立，改法蘭西共和國為法蘭西帝國。霜月中旬元日，拿破崙即帝位於巴黎聖母院。加冕禮，教宗庇護七世如禮捧法蘭西冕，將戴拿破崙。拿破崙自取戴冕，復以皇后冠戴其妻，以示法蘭西皇帝非以神授。既即位，稱**法蘭西人之皇帝拿破崙一世**。牧月上旬六日，帝幸米蘭，以舊禮加倫巴底鐵冕，為義大利王，示和於天主教。神聖羅馬皇帝向兼義大利王，皇帝奧地利大公弗朗茲乃稱奧地利皇帝以應。復與英國等相盟，再圖法國。熱月下旬元日，盟國對法宣戰。奧俄聯軍攻巴伐利亞，帝自將當之，敗奧將萊貝里希於烏魯姆，俄將庫圖佐夫急退。元帥穆拉追之，拔奧地利都維也納。

次日，法國西班牙水師遇英軍於特拉法加，英名將納爾遜曰：「英倫期盼人人恪盡其責。」一時士氣大振，連破法艦。法西水師幾盡，由是無力海戰。唯納爾遜戰歿，帝敬之，取其名言，改「法蘭西期盼人人恪盡其責」，示法師船上。

海戰既敗，普魯士將攻法軍。時庫圖佐夫部合於奧地利布斯霍維登部，合有九萬人。帝兼穆拉、拉納等部五萬人，駐奧斯特里茲。命貝納多特、達武部二萬人急援。帝佯退，讓普拉欽原，以拉納部居左翼，駐桑頓山，穆拉在其後；右以蘇爾特部誘敵，分兵伏於普拉欽下。庫圖佐夫以法師老，主退守，唯俄羅斯皇帝亞歷山大一世主攻，乃分別部攻拉納部，以大兵攻蘇爾特部。蘇爾特部果敗，退，達武部襲盟軍，克之，相持於索科爾尼茲。拉納、穆拉退盟軍於山下。克羅拉瑟部本守普拉欽原，以索科爾尼茲不能克，南援開軍。中軍虛，普拉欽伏兵起而攻之，盟軍首尾不能相顧，帝遷中帳於普拉欽上。俄將康士坦丁大公以餘部攻之，帝以貝西埃迎之。尋貝納多特部抵，俄軍敗。法軍遂南援達武，斷俄軍退路，遂潰散。亞歷山大一世以身免。餘軍至札錢湖，時值冬令，湖水冰封，遂履霜而渡。法軍以炮擊冰湖，溺死者以千數。免者皆降法。

## 歐洲霸主

俄奧既敗，復定和議。十四年雪月上旬十日，命廢共和曆，以翌日為一八〇六年元月元日。七月十二，令普魯士以西十六國約為萊茵邦聯，以代神聖羅馬帝國，又令弗朗茲棄帝號。秋，英、俄、普復攻法，再敗。弗朗茲遂棄帝號及德意志王號，為奧地利皇帝。普魯士亦以東境波蘭故地獻。帝令萊茵以其為護國公，以波蘭故地為華沙公國，立波蘭王後，又封兄弟為王。十一月廿一，令歐羅巴列國，不得與英國貿易。蓋法國無力海戰，不能戰勝，遂害其商賈，以弱英國。

一八〇七年，西班牙王卡羅斯四世為國人所逐。帝以兄約瑟夫·波拿巴為西班牙王，稱何塞一世。西班牙天主教聚眾起亂，帝乃命法軍入西班牙。亂軍招英國來助。西班牙人得地利，法軍不能盡平。一八〇九年，奧地利乘法軍久陷西班牙，伐萊茵邦聯巴伐利亞。巴伐利亞向友法國，帝乃帥別部，自西班牙至巴伐利亞境，先敗而後勝。奧地利以伊利利亞獻。後帝以無子出博阿內氏，遂以奧地利帝姬瑪利亞·路易莎為皇后，生拿破崙，立太子，封羅馬王。

由是歐羅巴洲內，自西班牙東界及俄羅斯西境，多為法屬國。法國亦拓土千里，低地、義大利、伊利利亞，古來殷足之國，皆入其囊。境內新法，亦一新政風，頗有外霸內王之象也。時瑞典王卡爾十三世無子，將絕，國人恐帝為立王，乃先求嗣君，迎法將貝納多特為太子。又帝令勿與英國貿易，列國俱從，足見其霸。

唯其時外戰頻繁，賦役俱重。禁商英國，英人封法國要津以報，貨不能入，由是工廠無以製造，至法軍亦無新衣。列國亦怨，其壞國計也。卒以俄羅斯復通英國。

## 遠征俄國

俄英復商，帝大怒，遂以一八一二年六月廿四日，自帥法國、義大利、拿玻里、華沙、萊茵邦聯、普魯士、奧地利、瑞士八十萬軍伐俄羅斯，圖速敗俄軍，以固霸業。

初，帝入俄境，守軍戰輒退，帝苦之。奏曰俄羅斯將合兵於斯摩棱斯克，乃折向北，謀絕莫斯科之路，斷俄軍輜重。八月十四日，渡聶伯河，遇俄斥侯，敗之，退入城中。時斯城虛守，帝令全軍休整。俄大將巴克萊令各路俄軍馳援。十六日，內伊、繆拉率兵近城，未攻。萬五千俄兵至，午後，帝令攻之，俄軍退至城下，奮力以抗，數退法軍。翌日，巴格拉基昂將兵六萬來援，遂以炮火互擊，城幾盡焚。法軍再至城下，不能登城，復為炮所退。後巴克萊至城中，令巴格拉基昂守聶伯河，以免法軍絕其退路。夜令俄軍毀輜重而撤。

晨，斯城破，俄軍後隊與法軍戰城中。是夜俄軍盡退。巴克萊遇戰皆令退，亞歷山大一世免之，令庫圖佐夫代之。

法軍以廿八萬兵渡尼曼河，欲取俄軍中軍，一戰而勝。八月三十日，俄軍退至格夏特斯克，時法軍孤軍深入，餓病交煎，先折八萬人。九月四日，繆拉破舍瓦爾金諾，俄軍左部遂退至烏季扎。法俄遂對峙於博羅金諾。俄軍以巴格拉基昂領左部，令力守之。以重兵巨炮置右部，強攻法軍。法將達武，以為可先取俄軍左部，復合圍破之，帝不聽，令全軍取俄軍中軍。

九月十七日晨，達武令取三處巴格拉基昂凸角堡，遣康龐攻極南一處，德薩列於其左。博羅金諾素多樹林，康龐方越林，俄炮撃之。康、德俱傷。達武聞之，急往援之。其馬中彈，應而倒地。索爾比埃以為達武已死，遂以瑞普代領其部。瑞普至隊中，方知其未歿，遂同指巴格拉基昂凸角堡而攻，卒破之。巴格拉基昂反攻，為內伊所退，遂求援於巴克萊。巴克萊應之，中遇法軍，盡歿。繆拉遇巴格拉基昂，攻之，杜卡、內維羅夫斯基來援。

午後，俄軍有敗象，遂以後部擋之，不果。帝不願徹夜而戰，令其近衛勿援。夜，法俄皆收兵，庫圖佐夫以死守必無所得，乃退而焚莫斯科。先是，俄軍堅壁清野，以其秋冬早且厲，西兵不能支，使法軍無以久在境。遠來疲憊，又缺輜重，士氣不振。帝以莫斯科為俄國舊都，必以全之，入城必得食。然俄人終焚莫斯科，帝亦無力盡滅俄餘部。卒於十二月班師。

## 霸王落日

兵至華沙境，僅餘二萬人，帝令徵兵至四十萬。普魯士以法國新敗，乘之。初數勝，十月，普奧等聯軍四十萬攻之，法軍大敗，退還國中。同時西班牙法軍亦為所逐。法國勢敗，屬國皆叛。既還國，將七萬兵守巴黎。一八一四年三月三十日，聯軍入巴黎。帝令徵兵九十萬，無人應。遂於四月十三日，退位於楓丹白露宮。帝遂逐於厄爾巴島，皇后攜羅馬王還奧地利。保王黨立路易十六弟為王，稱路易十八，復舊政。

帝居島上，不忘故國。聞新王失政，常頓足長嘆。一八一五年二月廿六日，帝潛還國中，路易十八故封普盧旺斯之外，舉國迎之。新王遣兵討之，帝前曰：「有欲弒其君者，且為之。」既還巴黎，重掌國政。帝自知民非奉己，乃奉其新法，欲開民主，然其常思獨裁國事，疲於議會之事。

列國聞帝復辟，復聯軍七十萬攻之。帝自將迎之，敗布呂歇，命格魯希追之，不果。帝至滑鐵盧，與威靈頓公相持。約戰於六月十八日。十七日，嘗雨，帝以地多泥濘，十八日遂遲戰，待地涸也。帝令全軍攻威靈頓公，至日暮不能破。布呂歇率軍來援，法軍大敗。格魯希雖有小勝，猶不能當。退國中，上下皆怨。宿將達武亦曰：「去留由公議。」廿二日，帝讓位予羅馬王。廿五日，總理福舍陰告帝禍將至，必去巴黎。帝先至博阿內氏故居，後亡走洛賽福，欲之美國。普魯士遣兵追之，七月十七日獲，逐於聖赫勒娜。自復辟至戰敗，凡百又一日。

一八二一年五月五日，以胃疾崩，八日葬托貝特山泉。一八四〇年，法王路易·菲利普迎梓宮還國，穿凱旋門，改葬榮譽軍人院。

帝出身草野，以善戰即位，知民之所求，立法定律，沿用至今。波旁氏法王既復，嘗移都內帝像，黎民怒，令王復之，從，足見帝政實利於民。其亦始以全歐羅巴為一國者，唯以武力成之，道誤也。或曰法民以其善戰愛之，實不然也。戰敗見廢而律不廢，愛其政也。

## 家屬
* 父卡洛·波拿巴
* 母 萊蒂西亞·拉莫利諾
* 后 約瑟芬·德·博阿內 後出之
* 后 瑪利亞·路易莎
** 子 拿破崙二世
帝嘗與人私通，生數子，確為其子者
* 路易絲·帕拉堅
** 子 利安伯夏爾
* 瓦利夫斯卡伯瑪利
** 子 瓦利夫斯卡伯亞歷山大
以下或為其子者
* 法蘭西絲瑪利·利萊
** 女 艾米莉·德·拉·彼拉帕拉
* 維多利亞·卡拉奧
** 子 卡爾·歐堅
* 阿爾嬪·莫托羅
** 女 海倫·拿破崙·波拿巴
* 不知生母
** 子 朱利·巴提利米聖希拉

## 註
# 一七九三年十月廿四，雅各賓黨更用共和曆，以一七九二年九月廿二為共和元年葡月上旬元日。